ನ್ಯಾಯಾಂಗದ ವಿರುದ್ಧ ಟೀಕೆ ಹೆಚ್ಚುತ್ತಿದೆ: ಸುಪ್ರೀಂ ಅಭಿಮತ ನವದೆಹಲಿ: ನ್ಯಾಯಾಲಯಗಳ ವಿರುದ್ಧ ಟೀಕೆಗಳು ಹೆಚ್ಚಾಗುತ್ತಿದ್ದು, ಇದೀಗ ಎಲ್ಲರೂ ಈ ರೀತಿ ಮಾಡುತ್ತಿದ್ದಾರೆ ಎಂದು ಸುಪ್ರೀಂ ಕೋರ್ಟ್ ಶುಕ್ರವಾರ ಅಭಿಪ್ರಾಯ ವ್ಯಕ್ತಪಡಿಸಿದೆ. ನ್ಯಾಯಾಂಗದ ವಿರುದ್ಧ ಅವಮಾನಕಾರಿ ಟ್ವೀಟ್ ಮಾಡಿದ್ದ ಆರೋಪದಡಿ ವ್ಯಂಗ್ಯಚಿತ್ರಗಾರ್ತಿ ರಚಿತಾ ತನೇಜಾ ಅವರ ವಿರುದ್ಧ ದಾಖಲಾಗಿರುವ ನ್ಯಾಯಾಂಗ ನಿಂದನೆ ಅರ್ಜಿಯ ವಿಚಾರಣೆ ನಡೆಸಿದ ಸುಪ್ರೀಂ ಕೋರ್ಟ್, ಈ ಕುರಿತು ಮೂರು ವಾರದೊಳಗೆ ಪ್ರತಿಕ್ರಿಯೆ ಸಲ್ಲಿಸಲು ರಚಿತಾ ಅವರಿಗೆ ಗಡುವು ನೀಡಿದೆ. ತನೇಜಾ ಪರ ಹಿರಿಯ ವಕೀಲರಾದ ಮುಕುಲ್ ರೋಹ್ಟಗಿ, ಅರ್ಜಿಗೆ ಪ್ರತಿಕ್ರಿಯೆಯನ್ನು ದಾಖಲಿಸುವುದಾಗಿ ನ್ಯಾಯಮೂರ್ತಿಗಳಾದ ಅಶೋಕ್ ಭೂಷಣ್, ಆರ್.ಎಸ್.ರೆಡ್ಡಿ, ಎಂ.ಆರ್.ಶಾ ಅವರಿದ್ದ ಪೀಠಕ್ಕೆ ತಿಳಿಸಿದರು. ನ್ಯಾಯಾಲಯದ ವಿರುದ್ಧದ ಟೀಕೆಯನ್ನು ನ್ಯಾಯಾಂಗ ನಿಂದನೆ ಎನ್ನಲಾಗದು. ರಚಿತಾ 25 ವರ್ಷದ ಯುವತಿ. ರಜೆಯ ಸಂದರ್ಭದಲ್ಲಿ ಪತ್ರಕರ್ತರೊಬ್ಬರ ಪ್ರಕರಣವನ್ನು ನ್ಯಾಯಾಲಯವು ಏಕೆ ವಿಚಾರಣೆಗೆ ಕೈಗೆತ್ತಿಕೊಂಡಿತು ಎನ್ನುವ ಪ್ರಶ್ನೆ ಸಾರ್ವಜನಿಕರಲ್ಲಿದೆ ಎಂದು ರೋಹ್ಟಗಿ ಹೇಳಿದರು. ಇದಕ್ಕೆ ಪ್ರತಿಕ್ರಿಯೆ ನೀಡಿದ ಪೀಠವು, ಪ್ರತಿಕ್ರಿಯೆ ದಾಖಲಿಸಲು ಸಾಧ್ಯವಿಲ್ಲ ಎಂದರೆ, ನಾವು ಮುಂದುವರಿಯುತ್ತೇವೆ. ನೀವು ಪ್ರತಿಕ್ರಿಯೆ ದಾಖಲಿಸಿದರೆ ಉತ್ತಮ ಎಂದಿತು. ಈ ಸಂದರ್ಭದಲ್ಲಿ ಪ್ರತಿಕ್ರಿಯೆ ದಾಖಲಿಸಲು ಮೂರು ವಾರಗಳ ಸಮಯಾವಕಾಶವನ್ನು ರೋಹ್ಟಗಿ ಕೇಳಿದರು. ವಿಚಾರಣೆಯನ್ನು ಮೂರು ವಾರಗಳ ಕಾಲ ಪೀಠವು ಮುಂದೂಡಿತು. ಹಾಸ್ಯ ಕಲಾವಿದ ಕುನಾಲ್ ಕಮ್ರಾ ವಿರುದ್ಧ ದಾಖಲಾಗಿರುವ ಪ್ರತ್ಯೇಕ ನ್ಯಾಯಾಂಗ ನಿಂದನೆ ಅರ್ಜಿಯ ವಿಚಾರಣೆಯನ್ನು ಇದೇ ವೇಳೆ ಪೀಠವು ಎರಡು ವಾರ ಮುಂದೂಡಿದೆ. ಕಮ್ರಾ ಅವರ ಪ್ರತಿಕ್ರಿಯೆಯು ದೊರಕಿದ್ದು, ಎರಡು ವಾರದ ನಂತರ ವಿಚಾರಣೆ ಆರಂಭಿಸಬೇಕು ಎಂದು ಅರ್ಜಿದಾರರ ಪರ ವಕೀಲ ನಿಶಾಂತ್ ಕಂಟೇಶ್ವರ್ಕರ್ ಪೀಠಕ್ಕೆ ಮನವಿ ಮಾಡಿದರು. ಇದನ್ನು ಪೀಠವು ಪುರಸ್ಕರಿಸಿತು.